**Traja najvyšší ústavní činitelia podpísali memorandum o zahraničnopolitickom smerovaní Slovenska**

Na Deň ústavy prezident SR Peter Pellegrini, poverený predseda Národnej rady SR Peter Žiga a predseda vlády SR Robert Fico podpísali memorandum o jednotnom postupe v otázkach zahraničnej politiky.

Signatári svojím podpisom zdôraznili, že SR bude krajinou, ktorá bude suverénne presadzovať svoje postoje v zahraničnej politike bez spochybňovania pevného členstva v EÚ a NATO. Toto zakotvenie deklarujú podporovať a propagovať vrátane otvárania tém, ktoré môžu skvalitňovať vzťahy v rámci EÚ a NATO.

*„Slovensko chce byť naďalej platným členom EÚ a NATO, plne si vedomé svojich práv, chceme však byť hrdým členom týchto spoločenstiev,"* zdôraznil po podpise memoranda prezident. *"Nikdy sa nebojme hovoriť v zahraničí suverénnym hlasom, pretože aj malý štát ako Slovensko má právo presadzovať v zahraničí záujmy svojich občanov,"*

uviedol prezident **Peter Pellegrini**.

Prezident pripomenul, že i Ústava SR vyjadruje želanie vytvárať z krajiny platnú a suverénnu súčasť medzinárodných štruktúr, ktoré členským štátom garantujú bezpečnosť i zdieľanie rovnakých civilizačných hodnôt. Vyzdvihol preto dôležitosť aktu, ktorým práve na Deň ústavy traja najvyšší činitelia svojím podpisom pod memorandum o zahraničnopolitickom smerovaní SR uznávajú záväzok udržať Slovensko v spoločenstvách, v ktorých sme chceli a chceme naďalej byť.

Predseda vlády **Robert Fico** prepojil memorandum s ústavou a jej článkom o zvrchovanosti Slovenska, vyzdvihol aj mierové posolstvo memoranda:

„Je dôležité, aby traja najvyšší ústavní činitelia zadefinovali čo, to znamená zvrchovanosť v zahraničnej politike. Slovensko je malá krajina, ale je suverénna a zvrchovaná, a to sa musí prejaviť aj v zahraničnej politike. Memorandum jasne hovorí o tom, kde sa nachádzame a v akom životnom priestore žijeme. Preto dôrazne odmietam strašenie naznačujúce snahy opustiť medzinárodné spoločenstvá. Nikto z nás tento životný priestor nespochybňuje."

Poverený predseda parlamentu **Peter Žiga** zdôraznil, že prioritnou povinnosťou štátu a jeho najvyšších predstaviteľov je obhajovať záujmy svojich občanov.

*„Formulácia slovenských záujmov by mala byť jasná a známa a musí zohľadňovať spojenecké záväzky. Naša diplomacia by ich mala jasne a zrozumiteľne akcentovať," upozornil Žiga, ktorý dodal, že to znamená aj slušne, no razantne na medzinárodných fórach odmietnuť kritiku obhajoby národnoštátnych záujmov SR. "Ako reprezentant Národnej rady SR považujem za kľúčové pre stabilitu a dlhodobé strategické záujmy, aby národnoštátny záujem stál nad vnútropolitickým bojom. Preto by som chcel požiadať, aby sa k podpore našich národnoštátnych záujmov a formulácii memoranda prihlásila aj opozícia."*

Memorandum prečítal minister zahraničných vecí a európskych záležitostí **Juraj Blanár**.

<https://www.youtube.com/live/RV_DPvwuzrU?si=2s6cA31_VBhG-SSD>

TASR a (tom) agentúry